Juutalaiskarkoitukset Hämeenlinnassa
Juutalaiskarkoitukset Hämeenlinnassa.

  Kuten sanomalehdissä on kerrottu, palasi Hämeenlinnasta karkotuskäskyn saanut mooseksenuskolainen konttoristi A. Krapisky viime sunnuntaina Helsingistä takaisin Hämeenlinnaan. Hra Krapisky oli karkotuskäskyn saatuaan lähettänyt väliaikaista oleskeluoikeutta koskevan anomuksen kenraalikuvernöörille. Matkustettuaan Helsinkiin oli hän käynyt kenraalikuvernöörin kansliassa tiedustelemassa tämän anomuksen kohtaloa. Siellä hänelle vastattiin, että asiaa koskevat paperit ovat lähetetyt Hämeenlinnan lääninhallitukseen ja että hän voi palata Hämeenlinnaan. Sinne tultuaan pyrki hän kuvernöörin puheille, kuitenkaan pääsemättä. Poliisilta hän sen sijaan sai määräyksen poistua 24 tunnin kuluessa. Hra Krapisky matkusti sitten keskiviikkona illalla Pietariin aikoen jäädä Venäjälle siksi kunnes anomuksensa on ratkaistu.

Konttoristi Krapiskyn perheessä on ollut kotiopettajana muuan pastori Bruskin jonka passi loppui noin pari kuukautta sitten. Hänelle ei silloin annettu uutta passia vaan määrättiin matkustamaan Hämeenlinnasta viikon kuluessa. Kenraalikuvernööriltä sai hra Bruskin väliaikaisen oleskeluluvan, mutta hänelle annettiin poliisin puolelta uusi käsky poistua 24 tunnin kuluessa kaupungista. Tämä käsky annettiin keskiviikkona. Torstaina matkusti hän sitten Pietariin. Karkotuskäsky koski myöskin Bruskinin vaimoa, joka nykyään on sairaana hoidettavana Hämeenlinnan sairaalassa. Lääkärintodistuksen nojalla on hänen sallittu toistaiseksi jäädä Hämeenlinnaan.

</div>

Lähde
Aamulehti lauantai 25.1.1913 s. 5.

Aamulehti
Anonyymi
Suomen historia
1913